НАРЕДБА за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – Схема "Училищен плод" и Схема "Училищно мляко"

Приета с ПМС № 251 от 27.09.2016 г., обн., ДВ, бр. 77 от 4.10.2016 г., в сила от 4.10.2016 г., изм. и доп., бр. 89 от 11.11.2016 г., в сила от 11.11.2016 г., бр. 36 от 5.05.2017 г., в сила от 5.05.2017 г., изм., бр. 55 от 7.07.2017 г., в сила от 7.07.2017 г., изм. и доп., бр. 43 от 25.05.2018 г., в сила от 23.05.2018 г., бр. 53 от 26.06.2018 г., в сила от 20.06.2018 г., бр. 97 от 23.11.2018 г., бр. 18 от 1.03.2019 г., изм., бр. 19 от 5.03.2019 г., в сила от 5.03.2019 г., доп., бр. 39 от 28.04.2020 г., в сила от 23.04.2020 г.

Глава първа
ОБЩИ РАЗПОРЕДБИ

Чл. 1. (1) С наредбата се уреждат условията и редът за прилагане на схемата за предоставяне на плодове и зеленчуци в учебните заведения, наричана по-нататък "Схема "Училищен плод", и на схемата за предоставяне на мляко и млечни продукти в учебните заведения, наричана по-нататък "Схема "Училищно мляко", наричани по-нататък "схеми за предоставяне на плодове и зеленчуци и на мляко и млечни продукти в учебните заведения" или "схемите".

(2) (Изм. – ДВ, бр. 36 от 2017 г., в сила от 5.05.2017 г.) Схемите се прилагат за постигане на следните цели:

1. подобряване на хранителните навици на децата и учениците чрез повишаване консумацията на плодове, зеленчуци, мляко и млечни продукти при спазване на здравните изисквания;

2. повишаване в дългосрочен план на консумацията на плодове, зеленчуци, мляко и млечни продукти сред децата;

3. повишаване на информираността на децата, учениците и на техните родители, както и на учителите за принципите за здравословно хранене;

4. стимулиране на производството и реализацията на плодове, зеленчуци, мляко и млечни продукти в Европейския съюз (Съюза).

(3) (Отм. – ДВ, бр. 36 от 2017 г., в сила от 5.05.2017 г.).

Чл. 2. (1) Прилагането на схемите за предоставяне на плодове и зеленчуци и на мляко и млечни продукти в учебните заведения се финансира от Европейския фонд за гарантиране на земеделието, както и от държавния бюджет под формата на:

1. национална помощ съгласно чл. 217 от Регламент (ЕС) № 1308/2013 на Европейския парламент и на Съвета от 17 декември 2013 г. за установяване на обща организация на пазарите на селскостопански продукти и за отмяна на регламенти (ЕИО) № 922/72, (ЕИО) № 234/79, (ЕО) № 1037/2001 и (ЕО) № 1234/2007 (ОВ, L 347 от 20.12.2013 г.), наричан по-нататък "Регламент (ЕС) № 1308/2013";

2. (отм. – ДВ, бр. 36 от 2017 г., в сила от 5.05.2017 г.).

(2) С националната помощ по ал. 1, т. 1 се възстановяват и допустимите разходи за данък върху добавената стойност.

(3) (Изм. – ДВ, бр. 36 от 2017 г., в сила от 5.05.2017 г.) Националната помощ по ал. 1, т. 1 се предоставя от одобрените разходи за национално съфинансиране по сметката за европейски средства на Държавен фонд "Земеделие".

(4) (Изм. – ДВ, бр. 36 от 2017 г., в сила от 5.05.2017 г.) Разходите за финансиране на съпътстващи мерки по схемите не могат да надхвърлят 15 на сто от годишното финансиране от Европейския фонд за гарантиране на земеделието и от съответното национално съфинансиране съгласно ал. 1, т. 2.

Чл. 3. (1) (Изм. – ДВ, бр. 36 от 2017 г., в сила от 5.05.2017 г., бр. 55 от 2017 г., в сила от 7.07.2017 г.) Министерството на земеделието, храните и горите съвместно с Министерството на образованието и науката, Министерството на здравеопазването и Държавен фонд "Земеделие" и в сътрудничество с неправителствените организации изготвя национална стратегия за период 6 години за прилагане на схемите за предоставяне на плодове и зеленчуци и на мляко и млечни продукти в учебните заведения.

(2) (Изм. – ДВ, бр. 36 от 2017 г., в сила от 5.05.2017 г., отм., бр. 18 от 2019 г.). 

(3) (Отм. – ДВ, бр. 36 от 2017 г., в сила от 5.05.2017 г.).

Глава втора
ОРГАНИЗАЦИЯ НА ПРИЛАГАНЕТО НА СХЕМИТЕ ЗА ПРЕДОСТАВЯНЕ НА ПЛОДОВЕ И ЗЕЛЕНЧУЦИ И НА МЛЯКО И МЛЕЧНИ ПРОДУКТИ В УЧЕБНИТЕ ЗАВЕДЕНИЯ

Чл. 4. (1) (Изм. – ДВ, бр. 55 от 2017 г., в сила от 7.07.2017 г.) При прилагане на схемите за предоставяне на плодове и зеленчуци и на мляко и млечни продукти в учебните заведения Министерството на земеделието, храните и горите:

1. осъществява координация на дейностите, свързани с прилагането на схемите;

2. (изм. – ДВ, бр. 36 от 2017 г., в сила от 5.05.2017 г.) нотифицира пред Европейската комисия националната стратегия по чл. 3 и промените в нея;

3. заявява средствата, необходими за национално финансиране на схемите.

(2) При прилагане на схемите за предоставяне на плодове и зеленчуци и на мляко и млечни продукти в учебните заведения Министерството на образованието и науката:

1. съдейства за прилагането на съпътстващи мерки;

2. (изм. – ДВ, бр. 55 от 2017 г., в сила от 7.07.2017 г.) организира и провежда съвместно с Министерството на земеделието, храните и горите и с Министерството на здравеопазването обучение на учителите и служителите в учебните заведения, които са ангажирани с прилагането на схемите, включително за прилагане на съпътстващите мерки;

3. информира учебните заведения за целите на схемите за предоставяне на хранителни продукти в учебните заведения и за условията и реда за участие в тях, включително чрез предоставяне на печатни материали и указания;

4. (изм. – ДВ, бр. 55 от 2017 г., в сила от 7.07.2017 г.) организира популяризирането на схемите сред родителите въз основа на получени указания и печатни материали от Министерството на земеделието, храните и горите и от Министерството на здравеопазването.

(3) При прилагане на схемите за предоставяне на плодове и зеленчуци и на мляко и млечни продукти в учебните заведения Министерството на здравеопазването:

1. изготвя указания към учебните заведения за прилагане на специфичните здравни изисквания при разпределянето на доставяните продукти по схемите;

2. участва в разработването на здравно-информационни материали.

(4) При прилагане на схемите за предоставяне на плодове и зеленчуци и на мляко и млечни продукти в учебните заведения Държавен фонд "Земеделие":

1. (изм. – ДВ, бр. 18 от 2019 г.) одобрява и отменя одобрението на заявителите по схемите;

2. изготвя образци на заявление за одобрение на заявители и заявка за плащане на помощта;

3. изплаща помощта в срок до 3 месеца от подаването на заявка за плащане, когато са спазени изискванията на Делегиран регламент (ЕС) 2016/247 и на Регламент (ЕО) № 657/2008 на Комисията от 10 юли 2008 г. за определяне на подробни правила за прилагане на Регламент (ЕО) № 1234/2007 на Съвета по отношение на отпускането на помощ от Общността за доставяне на мляко и някои млечни продукти на учениците в учебните заведения (ОВ, L 183 от 11.07.2008 г.);

4. (доп. – ДВ, бр. 89 от 2016 г., в сила от 11.11.2016 г., изм., бр. 18 от 2019 г.) извършва административни проверки и проверки на място по заявленията за одобрение на заявители и на подадените заявки за плащане на помощта;

5. провежда информационна кампания за популяризиране на схемите;

6. (изм. – ДВ, бр. 43 от 2018 г., в сила от 23.05.2018 г.) извършва ежегоден мониторинг на прилагането на схемите въз основа на данните, получени за нейното прилагане;

7. ежегодно нотифицира пред Европейската комисия резултатите от мониторинга по т. 6, от проверките на място и от направените констатации;

8. (изм. – ДВ, бр. 43 от 2018 г., в сила от 23.05.2018 г.) изготвя и нотифицира пред Европейската комисия оценка на прилагането на схемите;

9. (нова – ДВ, бр. 18 от 2019 г.) определя броя на доставките по схемите за всяка учебна година. 

(5) Директорите на учебните заведения, които участват в схемите за предоставяне на плодове и зеленчуци и на мляко и млечни продукти в учебните заведения:

1. осигуряват прилагането на съпътстващи мерки;

2. (доп. – ДВ, бр. 36 от 2017 г., в сила от 5.05.2017 г., изм. и доп., бр. 43 от 2018 г., в сила от 23.05.2018 г., изм., бр. 97 от 2018 г.) организират приемането и проверката на продуктите, които им се предоставят по схемите, документират установеното количество и качество чрез съставяне на приемателно-предавателен протокол съгласно приложение № 1;

3. осигуряват участието на учителите и служителите в раздаването на продуктите;

4. (нова – ДВ, бр. 97 от 2018 г.) осигуряват съхранение на съставените протоколи по т. 2 в учебното заведение за срок 3 години;

5. (нова – ДВ, бр. 97 от 2018 г.) имат право по всяко време да осъществяват контрол и по отношение качеството на изпълнение на дейностите на територията на училището, възложени по реда на ал. 6;

6. (нова – ДВ, бр. 18 от 2019 г.) провеждат процедурите за избор на заявител;

7. (нова – ДВ, бр. 18 от 2019 г.) предлагат за отмяна актовете за одобрението по чл. 15в; 

8. (нова – ДВ, бр. 18 от 2019 г.) уведомяват незабавно съответните компетентни органи при констатирани нарушения или неизпълнение на задълженията на одобрения заявител, заедно с приложена обосновка. 

(6) (Нова – ДВ, бр. 97 от 2018 г.) Дейностите по ал. 5, т. 2 и чл. 10, ал. 4, изречение второ и ал. 6, както и раздаването на продуктите на територията на училищата могат да се осъществяват от лице, с което одобреният заявител е сключил договор, съгласуван с директора на съответното училище. 

(7) (Предишна ал. 6 - ДВ, бр. 97 от 2018 г.) Министерството на образованието и науката и Държавен фонд "Земеделие" сключват споразумение за сътрудничество при прилагане на схемите за предоставяне на плодове и зеленчуци и на мляко и млечни продукти в учебните заведения.

(8) (Изм. – ДВ, бр. 36 от 2017 г., в сила от 5.05.2017 г., предишна ал. 7, бр. 97 от 2018 г.) Българската агенция по безопасност на храните контролира безопасността и качеството на разпределяните по схемите продукти и изпълнението на изискванията по чл. 9 и 10. Българската агенция по безопасност на храните и Държавен фонд "Земеделие" сключват споразумение за сътрудничество при извършването на контрола на разпределяните продукти.

Чл. 5. Общините могат да участват в прилагането на схемите за предоставяне на плодове и зеленчуци и на мляко и млечни продукти в учебните заведения, като:

1. заявители – от името на учебните заведения на тяхната територия;

2. предоставят информация за прилагането на схемите на тяхната територия чрез попълване на формуляри, предоставени от Държавен фонд "Земеделие";

3. предоставят допълнително финансиране за прилагане на схемите на тяхната територия.

Глава трета
УСЛОВИЯ ЗА ПРИЛАГАНЕ НА СХЕМИТЕ ЗА ПРЕДОСТАВЯНЕ НА ПЛОДОВЕ И ЗЕЛЕНЧУЦИ И НА МЛЯКО И МЛЕЧНИ ПРОДУКТИ В УЧЕБНИТЕ ЗАВЕДЕНИЯ

Чл. 6. (Изм. – ДВ, бр. 18 от 2019 г.) Схемите за предоставяне на плодове и зеленчуци и на мляко и млечни продукти в учебните заведения се прилагат през учебната година в периода от 15 септември до 31 май. Доставки на продуктите по схемите се извършват, след като заявителите получат одобрение по чл. 15, ал. 1.

Чл. 7. (1) (Изм. – ДВ, бр. 36 от 2017 г., в сила от 5.05.2017 г., бр. 43 от 2018 г., в сила от 23.05.2018 г., бр. 53 от 2018 г., в сила от 20.06.2018 г.) По схемите могат да се прилагат и съпътстващи мерки, включени в националната стратегия по чл. 3. Заявителите осигуряват прилагането във всяко учебно заведение по всяка от схемите поне една съпътстваща мярка през всеки отчетен период. Съпътстващите мерки могат да се прилагат и по реда на чл. 16 или по начина, посочен в приложение № 6. Заявителите могат да прилагат като съпътстваща мярка предоставяне на пчелен мед на децата и учениците.

(2) Съпътстващите мерки могат да бъдат насочени към придобиване на знания за:

1. производството на плодове и зеленчуци или на мляко и млечни продукти, за техните характеристики и начини на ползване;

2. значението на пресните плодове и зеленчуци и на млякото и млечните продукти за здравето и здравословното хранене;

3. борбата с разхищението на храни;

4. запознаване на децата и учениците със селското стопанство и неговите екологични аспекти.

Чл. 8. Продуктите по схемите се предоставят на следните групи деца и ученици, посещаващи редовно учебни заведения:

1. децата от I до подготвителна група включително, в държавните, общинските и частните детски градини;

2. децата от подготвителната група и учениците от І до IV клас включително, в държавните, общинските и частните училища.

Чл. 9. (1) (Доп. – ДВ, бр. 89 от 2016 г., в сила от 11.11.2016 г., изм., бр. 36 от 2017 г., в сила от 5.05.2017 г., бр. 43 от 2018 г., в сила от 23.05.2018 г., изм. и доп., бр. 53 от 2018 г., в сила от 20.06.2018 г., доп., бр. 18 от 2019 г.) По Схема "Училищен плод" се разпределят само пресни плодове и зеленчуци, включени в списъка по приложение № 1а, като се извършват не повече от 46 доставки за учебна година, от които най-малко 1/3 от доставките на всеки доставчик да са на продукти, произведени от земеделски стопани, регистрирани по Наредба № 3 от 1999 г. за създаване и поддържане на регистър на земеделските стопани (обн., ДВ, бр. 10 от 1999 г.; изм. и доп., бр. 106 от 2000 г., бр. 99 от 2001 г., бр. 39 от 2002 г., бр. 1 от 2003 г., бр. 20 от 2005 г., бр. 3 от 2007 г.; Решение № 2312 на Върховния административен съд от 2006 г. – бр. 23 от 2007 г.; Решение № 5821 на Върховния административен съд от 2007 г. – бр. 48 от 2007 г.; изм. и доп., бр. 2 от 2008 г., бр. 3, 79 и 89 от 2011 г., бр. 23 от 2012 г., бр. 110 от 2013 г., бр. 22, 43 и 63 от 2014 г., бр. 31 от 2015 г., бр. 52 и 105 от 2016 г., бр. 19 и 43 от 2017 г. и бр. 17 от 2018 г.). Броят на доставките за всяка учебна година се определя от изпълнителния директор на Държавен фонд "Земеделие" в срок до 15 август съобразно прогнозата за бюджета по Схема "Училищен плод".

(2) Разпределяните плодове и зеленчуци трябва да отговарят на изискванията за качество на пресни плодове и зеленчуци съгласно Регламент за изпълнение (ЕС) № 543/2011 на Комисията от 7 юни 2011 г. за определяне на подробни правила за прилагането на Регламент (ЕО) № 1234/2007 на Съвета по отношение на секторите на плодовете и зеленчуците и на преработените плодове и зеленчуци (ОВ, L 157/1 от 15.06.2011 г.) и на изискванията за безопасност съгласно Закона за храните и нормативните актове по прилагането му.

(3) Забранява се разпределянето в учебните заведения на генетично модифицирани плодове и зеленчуци.

(4) (Изм. – ДВ, бр. 18 от 2019 г.) Плодовете и зеленчуците се съхраняват и подготвят в обекти, регистрирани по реда на чл. 12 от Закона за храните, и се доставят в съответствие с изискванията на Регламент (ЕО) № 852/2004 на Европейския парламент и на Съвета от 29 април 2004 г. относно хигиената на храните, наричан по-нататък "Регламент (ЕО) № 852/2004" (ОВ, L 139 от 30 април 2004 г.), на Наредба № 37 от 2009 г. за здравословно хранене на учениците (ДВ, бр. 63 от 2009 г.), на Наредба № 6 от 2011 г. за здравословно хранене на децата на възраст от 3 до 7 години в детски заведения (ДВ, бр. 65 от 2011 г.) и на Наредба № 8 от 2018 г. за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици (ДВ, бр. 104 от 2018 г.), наричана по-нататък "Наредба № 8 от 2018 г.".

(5) (Доп. – ДВ, бр. 89 от 2016 г., в сила от 11.11.2016 г., бр. 36 от 2017 г., в сила от 5.05.2017 г.) Плодовете и зеленчуците се разпределят под формата на порции за всяко дете или ученик с минимално и максимално тегло съгласно приложение № 2 и се предоставят на децата и учениците почистени и опаковани и във вид, посочен в същото приложение.

(6) По Схема "Училищен плод" се разпределят най-малко 4 различни вида плодове и/или зеленчуци месечно.

(7) Плодовете и зеленчуците по Схема "Училищен плод" се раздават в деня на доставката, отделно от основните хранения и не могат да се използват за приготвяне на ястия.

Чл. 10. (1) По Схема "Училищно мляко" се разпределят мляко и млечни продукти, включени в списъка по приложение № 3.

(2) Млякото и млечните продукти по ал. 1 трябва:

1. да са произведени от сурово мляко, което отговаря на изискванията на приложение III, секция IX, глава I, т. 3 от Регламент (ЕО) № 853/2004 на Европейския парламент и на Съвета от 29 април 2004 г. относно определяне на специфични хигиенни правила за храните от животински произход (ОВ, L 139/55 от 30.04.2004 г.);

2. (изм. – ДВ, бр. 18 от 2019 г.) да отговарят на изискванията на Наредбата за специфичните изисквания към млечните продукти, приета с Постановление № 119 на Министерския съвет от 2012 г. (обн., ДВ, бр. 48 от 2012 г.; изм. и доп., бр. 1 от 2013 г. и бр. 39 от 2015 г.), и на чл. 15 от Наредба № 8 от 2018 г.

(3) (Доп. – ДВ, бр. 43 от 2018 г., в сила от 23.05.2018 г., изм. и доп., бр. 97 от 2018 г., доп., бр. 18 от 2019 г.) Всички продукти, разпределяни по Схема "Училищно мляко", трябва да са произведени в одобрени обекти на територията на Европейския съюз (ЕС) и да се доставят в индивидуални или неиндивидуални опаковки с ненарушена цялост, които отговарят на изискванията на Регламент (ЕО) № 1935/2004 на Европейския парламент и на Съвета от 27 октомври 2004 г. относно материалите и предметите, предназначени за контакт с храни, и за отмяна на Директиви 80/590/ЕИО и 89/109/ЕИО (ОВ, L 338, 13.11.2004 г.). Неиндивидуалните опаковки могат да се доставят и да бъдат отваряни, нарязвани или разливани в учебни заведения, които разполагат с помещения за приготвяне или раздаване на храна, регистрирани по реда на чл. 12 от Закона за храните. Продуктите, посочени в т. 1 и 2 от приложение № 3, се доставят в училищата в индивидуални опаковки за всеки ученик, независимо дали училищата разполагат с помещения за приготвяне или раздаване на храна, регистрирани по реда на чл. 12 от Закона за храните. Прясното пастьоризирано мляко се доставя в индивидуална опаковка, обезпечаваща сигурността, хигиената и консумацията от ученика, чрез контрол на количеството на течността.

(4) За доставка на продуктите по ал. 1 заявителите трябва да използват собствени или наети с договор транспортни средства, разполагащи с устройства за поддържане на температурен режим, които осигуряват поддържане на хладилната верига, съгласно чл. 4, параграф 3, буква "г" от Регламент (ЕО) № 852/2004. Доставките трябва да се организират така, че да бъдат приети незабавно от отговорния персонал на учебното заведение и подредени за съхранение, без да се прекъсва температурният режим.

(5) Доставяните в учебните заведения млека и млечни продукти трябва:

1. да са етикетирани съгласно изискванията на Регламент (ЕС) № 1169/2011 на Европейския парламент и на Съвета от 25 октомври 2011 г. за предоставянето на информация за храните на потребителите, за изменение на регламенти (ЕО) № 924/2006 и (ЕО) № 1925/2006 на Европейския парламент и на Съвета и за отмяна на Директива 87/250/ЕИО на Комисията, Директива 90/496/ЕИО на Съвета, Директива 1999/10/ЕО на Комисията, Директива 2000/13/ЕО на Европейския парламент и на Съвета, директиви 2002/67/ЕО и 2008/5/ЕО на Комисията и на Регламент (ЕО) № 608/2004 на Комисията (ОВ, L 304/18 от 22.11.2011 г.);

2. да носят идентификационна маркировка в съответствие с приложение II, раздел I от Регламент (ЕО) № 853/2004;

3. да са придружавани по време на доставката и транспортирането от документ съгласно Регламент за изпълнение (ЕС) № 931/2011 на Комисията от 19 септември 2011 г. относно изискванията за възможността за проследяване, установени с Регламент (ЕО) № 178/2002 на Европейския парламент и на Съвета относно храните от животински произход (ОВ, L 242/2 от 20.09.2011 г.).

(6) Учебните заведения, приемащи мляко и млечни продукти по Схема "Училищно мляко", осигуряват условия за тяхното приемане, съхранение и раздаване в съответствие с изискванията на Регламент (ЕО) № 852/2004, като се спазват условията за съхранение, определени от производителя, в рамките на срока на трайност.

Чл. 11. (1) (Изм. и доп. – ДВ, бр. 43 от 2018 г., в сила от 23.05.2018 г., доп., бр. 53 от 2018 г., в сила от 20.06.2018 г., изм., бр. 18 от 2019 г.) Млякото и млечните продукти се предоставят на децата и учениците в рамките на учебната година, като броят на доставките е до 50. Най-малко 1/2 от доставките на всеки заявител са прясно пастьоризирано мляко или кисело мляко, като най-малко една доставка месечно е прясно пастьоризирано мляко. Броят на доставките за всяка учебна година се определя от изпълнителния директор на Държавен фонд "Земеделие" в срок до 15 август съобразно прогнозата за бюджета по Схема "Училищно мляко". Продуктите се раздават равномерно чрез извършване средно по две доставки на седмица, но не повече от 10 доставки на месец. Когато доставчик по Схема "Училищно мляко" е производител, той доставя по схемата само продукти, които са произведени от него. По Схема "Училищно мляко" се разпределят най-малко 3 различни вида продукти месечно.

(2) (Изм. – ДВ, бр. 36 от 2017 г., в сила от 5.05.2017 г., бр. 18 от 2019 г.) Млякото и млечните продукти се предоставят на всички присъстващи деца и учениците в съответствие с изискванията за здравословно хранене, определени с Наредба № 6 от 2011 г. за здравословно хранене на децата на възраст от 3 до 7 години в детски заведения, Наредба № 37 от 2009 г. за здравословно хранене на учениците и Наредба № 8 от 2018 г. Максимално допустимото количество е 0,25 литра млечен еквивалент на ден на дете, което не е повече от количествата мляко и млечни продукти, посочени в приложение № 4.

(3) (Доп. – ДВ, бр. 36 от 2017 г., в сила от 5.05.2017 г., изм. и доп., бр. 97 от 2018 г.) Раздаването на мляко и млечни продукти, доставени в неиндивидуална опаковка, трябва да става при подходящи условия чрез нарязване или разливане на индивидуални порции за всяко дете и ученик в подходящи съдове за еднократна или многократна употреба в зависимост от вида и условията на обекта за раздаване на храна.

(4) Раздаваните мляко и млечни продукти не се използват за приготвяне на други ястия с добавена сол и растителна мазнина и не се включват в състава на топлинно обработени продукти.

Чл. 11а. (Нов – ДВ, бр. 43 от 2018 г., в сила от 23.05.2018 г.) (1) Пчелният мед, който се раздава на децата и учениците като съпътстваща мярка, трябва:

1. да е произведен на територията на Европейския съюз съгласно изискванията на Регламент (ЕО) № 853/2004;

2. (изм. – ДВ, бр. 18 от 2019 г.) да отговаря на изискванията на Наредбата за изискванията към пчелния мед, предназначен за консумация от човека, приета с Постановление № 196 на Министерския съвет от 2002 г. (обн., ДВ, бр. 85 от 2002 г.; изм. и доп., бр. 39 от 2015 г.), и на чл. 40 от Наредба № 8 от 2018 г.

(2) Пчелният мед трябва да се доставя в индивидуални малки опаковки с ненарушена цялост. 

(3) (Изм. – ДВ, бр. 18 от 2019 г.) Пчелният мед се предоставя само на включени в групата деца или ученици в класа, които отговарят на изискванията на чл. 8. Когато част от децата или учениците отсъстват, доставените за съответния ден количества мед се разпределят между присъстващите в групата деца или в класа ученици в ден, различен от деня на доставката, в съответствие с изискванията за здравословно хранене, определени с Наредба № 6 от 2011 г. за здравословно хранене на децата на възраст от 3 до 7 години в детски заведения, Наредба № 37 от 2009 г. за здравословно хранене на учениците и Наредба № 8 от 2018 г. Максимално допустимото количество, разпределяно по схемата, е от 12 до 15 грама на ден за дете.

Чл. 12. (1) Децата и учениците получават продукти по схемите само през учебните дни. Общият брой на учебните дни се обявява официално за всяка учебна година от Министерството на образованието и науката.

(2) Децата и учениците не получават продукти по схемите по време на отсъствие от учебните заведения или при пребиваването във ваканционни лагери и по време на ваканции.

(3) Учебните заведения, в които се прилагат схемите "Училищно мляко" и/или "Училищен плод", следва:

1. да поставят на добре видимо място около главния вход плакати, които отговарят на изискванията на приложение № 5;

2. да информират родителите за значението на предоставяните хранителни продукти при изграждането на навици за здравословно хранене на техните деца;

3. (нова – ДВ, бр. 43 от 2018 г., в сила от 23.05.2018 г.) да осигурят информация на родителите за участието на учебното заведение в съответната схема, за изпълнителите или доставчиците по съответната схема и за графика на раздаване на съответните продукти; информацията се публикува на интернет страницата на учебното заведение или се поставя на видно място около входа на учебното заведение.

Глава четвърта
РЕД ЗА ПРИЛАГАНЕ НА СХЕМИТЕ ЗА ПРЕДОСТАВЯНЕ НА ПЛОДОВЕ И ЗЕЛЕНЧУЦИ И НА МЛЯКО И МЛЕЧНИ ПРОДУКТИ В УЧЕБНИТЕ ЗАВЕДЕНИЯ

Раздел I
Одобряване на заявителите

Чл. 13. (Изм. – ДВ, бр. 89 от 2016 г., в сила от 11.11.2016 г., бр. 36 от 2017 г., в сила от 5.05.2017 г., бр. 55 от 2017 г., в сила от 7.07.2017 г., изм. и доп., бр. 43 от 2018 г., в сила от 23.05.2018 г., бр. 53 от 2018 г., в сила от 20.06.2018 г., изм., бр. 18 от 2019 г.) (1) Заявители по схемите могат да бъдат:

1. учебните заведения;

2. еднолични търговци, търговски дружества и кооперации, които са поели задължение към едно или повече учебни заведения за доставка на плодове и зеленчуци и/или на мляко и млечни продукти;

3. производители на плодове и зеленчуци, включително организации и групи на производители на плодове и зеленчуци, признати със заповед на министъра на земеделието, храните и горите съгласно Закона за прилагане на Общата организация на пазарите на земеделски продукти на Европейския съюз и нормативните актове по неговото прилагане, и производители на мляко и млечни продукти, включени в приложение № 3, които имат одобрени обекти по чл. 9, ал. 4 и чл. 10, ал. 3; 

4. общините – за учебните заведения, които се намират на тяхната територия.

(2) Учебните заведения могат да участват във всяка една от схемите самостоятелно или чрез заявител по ал. 1, т. 2, 3 или 4.

Чл. 13а. (Нов – ДВ, бр. 18 от 2019 г.) Когато учебните заведения участват в съответната схема самостоятелно или чрез заявител по чл. 13, ал. 1, т. 4, учебното заведение или общината провеждат процедура за избор на изпълнител/изпълнители по Схема "Училищен плод" и/или "Училищно мляко" съгласно изискванията на Закона за обществените поръчки.

Чл. 13б. (Нов – ДВ, бр. 18 от 2019 г.) (1) Когато учебните заведения участват в съответната схема извън случаите по чл. 13а, те публикуват на интернет страницата си обявлението за набирането на предложения за доставка на продуктите по схемата, а когато съответното учебно заведение няма собствена интернет страница, обявлението се публикува на интернет страницата на съответната община. 

(2) Обявлението съдържа най-малко:

1. срока за набиране на предложенията, който не може да бъде по-кратък от 7 дни;

2. броя на децата/учениците в учебното заведение;

3. учебните години, за които ще се извършват доставките, но за не повече от 3 учебни години;

4. максималния брой доставки за всяка учебна година;

5. броя на изпълнените доставки за текущата учебна година – при акт за отменяне на акта за одобрение на предходен доставчик; 

6. изискване за предоставяне на регистрационен/регистрационни номер/номера на обект/обекти за производство и/или търговия с храни по чл. 12 от Закона за храните;

7. изискване за предоставяне на регистрационен/регистрационни номер/номера на транспортното/транспортните средство/средства по чл. 10, ал. 4 – за Схема "Училищно мляко";

8. изискване за предоставяне на договор, предварителен договор или писмо за намерение за изпълнение на изискването на чл. 9, ал. 1 за доставка на плодове и зеленчуци, произведени от земеделски стопани, регистрирани по Наредба № 3 от 1999 г. за създаване и поддържане на регистър на земеделските стопани, в който се посочва регистрационният номер на земеделския стопанин – за Схема "Училищен плод";

9. изискване за предоставяне на копие на сертификати за производство по БДС стандарт на млечните продукти, които ще бъдат доставяни по Схема "Училищно мляко";

10. изискване за предоставяне на договор, предварителен договор или писмо за намерение за доставка на мляко и млечни продукти от производител, който произвежда продукти, отговарящи на изискванията на чл. 10 за заявителите по чл. 13, ал. 1, т. 2 по Схема "Училищно мляко";

11. изискване за предоставяне на писмо за намерение за доставка на мляко и млечни продукти собствено производство, отговарящи на изискванията на чл. 10 за заявителите по чл. 13, ал. 1, т. 3 по Схема "Училищно мляко";

12. изискване за предоставяне на мостри на опаковките на млякото и млечните продукти, които ще бъдат доставяни и които отговарят на изискванията на чл. 10, ал. 1, 3 и 5, за Схема "Училищно мляко".

Чл. 13в. (Нов – ДВ, бр. 18 от 2019 г.) Заявителите подават лично или чрез упълномощен представител предложения в учебните заведения в срока по чл. 13б, ал. 2, т. 1. Предложения, получени след срока, не се разглеждат.

Чл. 13г. (Нов – ДВ, бр. 18 от 2019 г.) (1) След изтичането на срока за набиране на предложения по чл. 13б, ал. 2, т. 1 комисия, назначена със заповед на директора на учебното заведение, разглежда постъпилите предложения и извършва избор на заявител въз основа на поне три предложения за доставка на продуктите по съответната схема, като поне едно от предложенията трябва да е от лице по чл. 13, ал. 1, т. 3. Когато в срока по чл. 13б, ал. 2, т. 1 не са постъпили три предложения за доставка на продуктите по съответната схема или липсва предложение от лице по чл. 13, ал. 1, т. 3, комисията извършва избор въз основа на получените в срока по чл. 13б, ал. 2, т. 1 предложения.

(2) Комисията по ал. 1 отправя писмено мотивирано предложение към директора за избор на заявител по Схемата "Училищно мляко" при спазване на изискванията на наредбата.

(3) Директорът на учебното заведение определя със заповед заявител по съответната схема въз основа на писменото предложение по ал. 2, в която посочва най-малко избрания заявител, учебните години, за които ще се извършват доставките, и максималния брой доставки, за които е избран заявителят за всяка учебна година. Директорът на учебното заведение предава заповедта на избрания заявител по схемата и копие от представените от него документи към представеното предложение. Директорът публикува заповедта на интернет страницата по чл. 13б, ал. 1.

Чл. 14. (1) (Изм. – ДВ, бр. 89 от 2016 г., в сила от 11.11.2016 г., бр. 43 от 2018 г., в сила от 23.05.2018 г., бр. 18 от 2019 г.) Избраният заявител подава заявление за одобрение за участие по съответната схема в областната дирекция на Държавен фонд "Земеделие" по неговото седалище или адрес на управление. Заявлението е по образец, утвърден от изпълнителния директор на Държавен фонд "Земеделие". Към заявлението се прилагат документите по чл. 13г, ал. 3.

(2) Заявителите по чл. 13, ал. 1, т. 1 подават декларация по образец, утвърден от изпълнителния директор на Държавен фонд "Земеделие", с която поемат писмено следните задължения:

1. да върнат всяка неправомерно изплатена помощ за съответните количества, ако се установи, че продуктите не са били разпределени на децата или че не са допустими за помощ от Съюза, в срок до 10 дни от получаване на уведомление от Държавен фонд "Земеделие";

2. да водят отделна счетоводна отчетност за дейностите по прилагане на всяка една от схемите и да съхраняват всички документи, свързани с прилагането на схемите, за срок най-малко 3 години считано от годината, следваща тази на издаването им;

3. (доп. – ДВ, бр. 36 от 2017 г., в сила от 5.05.2017 г.) да използват помощта, предоставена за съпътстващи мерки по Схема "Училищен плод" и Схема "Училищно мляко", в съответствие с целите на схемата;

4. (доп. – ДВ, бр. 36 от 2017 г., в сила от 5.05.2017 г.) да върнат всяка неправомерно изплатена за съпътстващи мерки по Схема "Училищен плод" и Схема "Училищно мляко" помощ, ако се установи, че тези мерки не са приложени съгласно изискванията на наредбата, в срок до 10 дни от получаване на уведомление от Държавен фонд "Земеделие";

5. при поискване от служители на Държавен фонд "Земеделие" да предоставят допълнителни документи, свързани с прилагането на схемите;

6. да осигурят достъп за проверки от служители на Държавен фонд "Земеделие", които имат за цел преглед на отчетността, както и за физически проверки;

7. при поискване от служители на Държавен фонд "Земеделие" да предоставят в срок информацията, която е необходима за мониторинг на прилагането на схемите;

8. да контролират доставяните продукти да отговарят на изискванията на чл. 9 и 10;

9. да гарантират, че продуктите, финансирани по схемите, за които подават заявки за плащане, са раздадени на децата и учениците и не се използват за друго освен за директна консумация;

10. да не използват продуктите, предоставени по Схема "Училищно мляко", за приготвяне на други ястия с добавена сол и растителна мазнина и да не ги включват в състава на топлинно обработени продукти;

11. да раздават плодовете и зеленчуците отделно от другите храни, в деня на доставката, в подходящо време между основните хранения съгласно изискванията на чл. 9, ал. 5 – 7;

12. да раздават млякото и млечните продукти съгласно изискванията на чл. 11 и в съответствие със срока на годност на продуктите;

13. всяко дете или ученик да получи полагащото му се количество продукти съгласно размера на порциите, определени в приложение № 2, и количествата, определени в приложение № 4;

14. да предоставят продуктите по схемите само на включени в групата деца или ученици в класа, които отговарят на изискванията на чл. 8; когато част от децата или учениците отсъстват, доставените за съответния ден количества плодове и зеленчуци се разпределят между присъстващите в групата деца или в класа ученици, а доставените количества мляко и млечни продукти се разпределят между присъстващите деца или ученици в ден, различен от деня на доставката;

15. да поставят на добре видимо място около главния вход на учебното заведение плакат по чл. 12, ал. 3, т. 1;

16. да информират родителите за значението на предоставяните продукти по схемите при изграждане на навици за здравословно хранене на техните деца;

17. по Схема "Училищен плод":

а) (отм. – ДВ, бр. 36 от 2017 г., в сила от 5.05.2017 г., нова, бр. 18 от 2019 г.) плодовете и зеленчуците да бъдат доставяни от обекти за производство и/или търговия с храни, регистрирани по реда на чл. 12 от Закона за храните;

б) (изм. – ДВ, бр. 36 от 2017 г., в сила от 5.05.2017 г.) да осигуряват доставката в учебното заведение на най-малко 4 различни продукта месечно от включените в приложение № 1а;

18. да осигуряват регулярни доставки в учебното заведение на не повече от един вид от продуктите по всяка от схемите на ден и не повече от 10 доставки на месец;

19. млякото и млечните продукти да бъдат доставяни от обекти за производство и/или търговия на едро с храни, регистрирани по реда на чл. 12 от Закона за храните;

20. (нова – ДВ, бр. 36 от 2017 г., в сила от 5.05.2017 г.) да прилагат поне една съпътстваща мярка съгласно чл. 7;

21. (нова – ДВ, бр. 43 от 2018 г., в сила от 23.05.2018 г., изм., бр. 18 от 2019 г.) да спазват датите на доставки, посочени в графика за доставки по чл. 15а. 

(3) (Изм. – ДВ, бр. 89 от 2016 г., в сила от 11.11.2016 г.) Заявителите по чл. 13, ал. 1, т. 2 – 4 подават декларация по образец, утвърден от изпълнителния директор на Държавен фонд "Земеделие", с която поемат писмено следните задължения:

1. (изм. – ДВ, бр. 36 от 2017 г., в сила от 5.05.2017 г., доп., бр. 43 от 2018 г., в сила от 23.05.2018 г.) задълженията по ал. 2, т. 1 – 9, т. 17 – 19 и т. 21;

2. да водят отчет на имената и адресите на учебните заведения, за които доставят продукти;

3. (доп. – ДВ, бр. 53 от 2018 г., в сила от 20.06.2018 г.) да водят отчет на броя на доставките, продуктите и количествата, доставени на тези учебни заведения;

4. (изм. – ДВ, бр. 53 от 2018 г., в сила от 20.06.2018 г.) да изискват прилагането поне на една съпътстваща мярка по всяка от схемите съгласно чл. 7;

5. да доставят в учебните заведения пресни плодове и зеленчуци и мляко и млечни продукти, които са достатъчни за прилагане на чл. 9, ал. 7 и чл. 11, ал. 2;

6. продуктите, които се доставят в учебните заведения, да са подготвени и/или пакетирани в обект за производство или търговия с храни, регистриран по чл. 12 от Закона за храните за съответната група храни;

7. (нова – ДВ, бр. 36 от 2017 г., в сила от 5.05.2017 г.) да предават продуктите на учебните заведения с приемателно-предавателни протоколи по образец съгласно приложение № 1;

8. (нова – ДВ, бр. 18 от 2019 г.) заявителите по чл. 13, ал. 1, т. 2 и 3 да доставят плодове и зеленчуци, от които поне 1/3 да са произведени от земеделски стопани, регистрирани по Наредба № 3 от 1999 г. за създаване и поддържане на регистър на земеделските стопани;

9. (нова – ДВ, бр. 18 от 2019 г.) заявителите по чл. 13, ал. 1, т. 2 да доставят закупени от производител мляко и млечни продукти, които отговарят на изискванията на чл. 10, ал. 2. 

(4) Заявителите по чл. 13, ал. 1, т. 1 прилагат към заявлението по ал. 1 следните документи:

1. заповед или нотариално заверено пълномощно от заявителя – за лицето, упълномощено да подаде документите;

2. декларация по ал. 2;

3. удостоверение за открита банкова сметка или извлечение/справка от банкова сметка с печат и подпис на банков служител;

4. (нова – ДВ, бр. 89 от 2016 г., в сила от 11.11.2016 г., изм., бр. 36 от 2017 г., в сила от 5.05.2017 г., бр. 43 от 2018 г., в сила от 23.05.2018 г., бр. 18 от 2019 г.) документи, удостоверяващи проведените процедури по ЗОП за избор на изпълнител/изпълнители по Схема "Училищен плод" и/или "Училищно мляко".

(5) (Изм. – ДВ, бр. 89 от 2016 г., в сила от 11.11.2016 г.) Заявителите по чл. 13, ал. 1, т. 2 – 4 прилагат към заявлението по ал. 1 следните документи:

1. (изм. – ДВ, бр. 89 от 2016 г., в сила от 11.11.2016 г.) нотариално заверено пълномощно от заявители по чл. 13, ал. 1, т. 2 и 3 или заповед на заявители по чл. 13, ал. 1, т. 4 – за лицето, упълномощено да подаде документите;

2. (изм. и доп. – ДВ, бр. 53 от 2018 г., в сила от 20.06.2018 г., изм., бр. 18 от 2019 г.) декларация по ал. 3 и заповедта на директора на учебното заведение по чл. 13г, ал. 3, както и декларация от директора на учебното заведение за изпълнение на задълженията по ал. 2, т. 5 – 8 и 10 – 16;

3. (нова – ДВ, бр. 89 от 2016 г., в сила от 11.11.2016 г., изм., бр. 36 от 2017 г., в сила от 5.05.2017 г., отм., бр. 43 от 2018 г., в сила от 23.05.2018 г.); 

4. (нова – ДВ, бр. 89 от 2016 г., в сила от 11.11.2016 г., отм., бр. 36 от 2017 г., в сила от 5.05.2017 г.); 

5. (предишна т. 3 – ДВ, бр. 89 от 2016 г., в сила от 11.11.2016 г.) удостоверение за открита банкова сметка или извлечение/справка от банкова сметка с печат и подпис на банков служител;

6. (нова – ДВ, бр. 36 от 2017 г., в сила от 5.05.2017 г., изм., бр. 18 от 2019 г.) документи, удостоверяващи възлагане на обществени поръчки за избор на изпълнител/изпълнители по Схема "Училищен плод" и/или "Училищно мляко", съгласно Закона за обществените поръчки – за заявителите по чл. 13, ал. 1, т. 4;

7. (нова – ДВ, бр. 43 от 2018 г., в сила от 23.05.2018 г., доп., бр. 18 от 2019 г.) регистрационните номера на транспортните средства по чл. 10, ал. 4 и правното основание за тяхното ползване – собствени или наети, както и регистрационен номер на обект за производство и търговия на едро с храни по чл. 9, ал. 4 и чл. 10, ал. 3;

8. (нова – ДВ, бр. 18 от 2019 г.) за заявителите по чл. 13, ал. 1, т. 2 и 3 – договор за доставка на плодове и зеленчуци, произведени от земеделски стопани, регистрирани по Наредба № 3 от 1999 г. за създаване и поддържане на регистър на земеделските стопани, за срока, за който ще се извършват доставките;

9. (нова – ДВ, бр. 18 от 2019 г.) за заявителите по чл. 13, ал. 1, т. 2 – договор за доставка на мляко и млечни продукти, произведени от производител, за срока, за който ще се извършват доставките. 

(6) Заявителите са длъжни при подаване на документите да представят за проверка оригиналите на всички документи, за които се изискват копия. Копията на документите се заверяват, като заявителят напише "Вярно с оригинала", подпише се и постави печат.

(7) (Изм. – ДВ, бр. 89 от 2016 г., в сила от 11.11.2016 г., доп., бр. 43 от 2018 г., в сила от 23.05.2018 г., изм., бр. 18 от 2019 г.) Когато установи нередовност на подадените документи, липса на документи или непълнота в заявените данни, Държавен фонд "Земеделие" уведомява заявителя с уведомителното писмо, което се изпраща по пощата с обратна разписка. Заявителят в срок до 10 работни дни от деня на получаването на уведомителното писмо може да отстрани констатираните нередности и/или непълноти, включително чрез предоставяне на допълнителни и/или нови документи.

Чл. 15. (Изм. – ДВ, бр. 89 от 2016 г., в сила от 11.11.2016 г., изм. и доп., бр. 36 от 2017 г., в сила от 5.05.2017 г., бр. 43 от 2018 г., в сила от 23.05.2018 г., бр. 53 от 2018 г., в сила от 20.06.2018 г., изм., бр. 18 от 2019 г.) 

(1) Изпълнителният директор на Държавен фонд "Земеделие" издава акт за одобрение на заявителя по съответната схема, който е избран при условията и по реда на тази наредба. Актът е по образец, утвърден от изпълнителния директор на Държавен фонд "Земеделие" и е за срок не повече от 3 учебни години.

(2) Изпълнителният директор на Държавен фонд "Земеделие" издава акт за отказ на одобрение на заявител по Схема "Училищен плод" и/или Схема "Училищно мляко", когато:

1. при административни проверки на заявлението за одобрение се установи, че заявителят не разполага със собствени или наети транспортни средства по чл. 10, ал. 4 и/или с обект за производство и/или търговия с храни по чл. 9, ал. 4 и чл. 10, ал. 3 и/или не посочи правното основание за тяхното ползване;

2. при административни проверки установи нередовност на документите, непълнота, неяснота или несъответствие на заявените от заявителя данни и на посочените факти, които заявителят не отстрани или не представи исканите документи в срока по чл. 14, ал. 7. 

(3) Актовете за одобрение и актовете за отказ се съобщават и могат да бъдат обжалвани по реда на Административнопроцесуалния кодекс. Актовете се публикуват на интернет страницата на Държавен фонд "Земеделие".

Чл. 15а. (Нов – ДВ, бр. 18 от 2019 г.) Одобреният заявител в срок до 10 септември предоставя в съответната областна дирекция на Държавен фонд "Земеделие" график за датите на доставка за следващата учебна година. Графикът се съгласува писмено от директора на учебното заведение и копие от него се съхранява в учебното заведение. В случаите, когато актът за одобрение е издаден през учебната година, графикът се предоставя в 10-дневен срок от съобщаването на акта за одобрение по чл. 15, ал. 1. Промяна на предоставения график се извършва при официално обявена от компетентните органи промяна на учебните дни. При промяна или прекратяване на договорите по чл. 14, ал. 5, т. 8 и 9 одобреният заявител незабавно уведомява Държавен фонд "Земеделие" и директора на учебното заведение, като при прекратяване представя в Държавен фонд "Земеделие" заверено копие от новия договор при същите условия в 10-дневен срок от прекратяването.

Чл. 15б. (Нов – ДВ, бр. 89 от 2016 г., в сила от 11.11.2016 г., изм. и доп., бр. 36 от 2017 г., в сила от 5.05.2017 г., бр. 43 от 2018 г., в сила от 23.05.2018 г., доп., бр. 53 от 2018 г., в сила от 20.06.2018 г., предишен чл. 15а, изм., бр. 18 от 2019 г.) (1) Изпълнителният директор на Държавен фонд "Земеделие" издава акт за отмяна на акта за одобрение на заявител по Схема "Училищен плод" и/или Схема "Училищно мляко" при:

1. неспазване на изисквания на чл. 9, 10, 11 или 11а или на изискванията, поети с декларацията по чл. 14, ал. 2 и 3, за одобрение на заявителя, установени от Българската агенция по безопасност на храните или от Държавен фонд "Земеделие";

2. неизпълнение на задължения на одобрения заявител, поети с декларацията по чл. 14, ал. 2 или 3, или неизпълнение на задължения, произтичащи от правото на ЕС или на българското законодателство, установени от Българската агенция по безопасност на храните или от Държавен фонд "Земеделие";

3. искане на директора на учебното заведение по чл. 15в;

4. констатирано неизпълнение или нарушение на изискванията на чл. 9, ал. 6 и чл. 11, ал. 1 за срок два месеца в резултат на регулярни проверки, извършвани от Държавен фонд "Земеделие" или съвместно с директора на учебното заведение;

5. подадено от заявителя едномесечно предизвестие за отмяна на акта за одобрение до Държавен фонд "Земеделие" с копие до учебното заведение;

6. установени от Държавен фонд "Земеделие" факти и обстоятелства, които имат пряко отношение за прилагането на схемите, които не са в съответствие с правото на ЕС или българското законодателство. 

(2) Актът за отмяна на акта за одобрение се съобщава и може да се обжалва по реда на Административнопроцесуалния кодекс. Копие от акта за отмяна на акта за одобрение се изпраща до учебното заведение. 

(3) При отмяна на акта за одобрение на заявител от Държавен фонд "Земеделие" директорът може да обяви нова процедура за набиране на предложения.

Чл. 15в. (Нов – ДВ, бр. 18 от 2019 г.) Изпълнителният директор на Държавен фонд "Земеделие" издава акт за отмяна на акт за одобрение по искане на директора на учебното заведение при:

1. несъответствие на безопасността и качеството на разпределяните по схемите продукти и изпълнението на изискванията по чл. 9 и 10 за поне две доставки, установено с констативен протокол, издаден от Българската агенция по безопасност на храните;

2. непредставяне на график в нормативно установения срок или когато графикът не отговаря на изискванията на чл. 15а;

3. неизпълнение на поне две доставки в рамките на един календарен месец съгласно одобрения график, удостоверено с декларация, подписана от директора на учебното заведение, за липсата на съответните приемателно-предавателни протоколи за доставка; 

4. неизпълнение на изискването на чл. 9, ал. 6 и чл. 11, ал. 1 за доставка на продуктите в рамките на два календарни месеца по съответната схема, удостоверено с приемателно-предавателните протоколи за доставка.

Чл. 16. (1) Държавен фонд "Земеделие" може да възложи по реда на Закона за обществените поръчки изпълнението на обществени поръчки за подготовката и/или прилагането на съпътстващи мерки и за размножаването и/или разпространението на материали, свързани с тяхното прилагане на национално ниво.

(2) Обществените поръчки по ал. 1 могат да включват:

1. подготовката на съпътстващи мерки, които се предоставят за ползване от всички учебни заведения, участващи в схемата;

2. прилагането на съпътстващи мерки във всички или в част от учебните заведения, участващи в схемата;

3. отпечатване, размножаване и/или разпространение на материали за учебните заведения, участващи в схемата.

Раздел II
Допустими разходи

Чл. 17. (1) (Доп. – ДВ, бр. 89 от 2016 г., в сила от 11.11.2016 г., изм. и доп., бр. 36 от 2017 г., в сила от 5.05.2017 г.) Одобрените заявители могат да искат възстановяване на разходите за доставка на продукти, отговарящи на изискванията на чл. 9 или 10, и на разходите за съпътстващи мерки, посочени в приложение № 6. Разходи за съпътстващи мерки се възстановяват в размер до 15 на сто от размера на годишните разходи за доставка на съответните продукти на дете и ученик.

(2) (Изм. – ДВ, бр. 89 от 2016 г., в сила от 11.11.2016 г., бр. 36 от 2017 г., в сила от 5.05.2017 г., бр. 43 от 2018 г., в сила от 23.05.2018 г.) Разходите по ал. 1 се възстановяват по цени по видове продукти за килограм, в рамките на минималните и максималните количества и броя на доставките, определени по методика, одобрена от изпълнителния директор на Държавен фонд "Земеделие". 

(3) Разходите по ал. 1 не се възстановяват, когато заявителят не е изпълнил свое задължение по чл. 14, ал. 2 или 3 и когато не е отстранил констатираните нередовности и/или непълноти в срока по чл. 18, ал. 6. Не се възстановяват разходи за съпътстващи мерки, посочени в приложение № 7.

(4) (Изм. – ДВ, бр. 36 от 2017 г., в сила от 5.05.2017 г., доп., бр. 43 от 2018 г., в сила от 23.05.2018 г.) По схемите се възстановяват разходите за прилагане на 3 съпътстващи мерки годишно по раздел І на приложение № 6 и на една съпътстваща мярка годишно по раздел ІІ на същото приложение до пределни цени, определени по методиката по ал. 2. Възстановяват се разходите за прилагането на съпътстващи мерки, което е приключило до 31 май на съответната учебна година.

(5) (Изм. – ДВ, бр. 36 от 2017 г., в сила от 5.05.2017 г.) Разходите за прилагане на съпътстващи мерки по раздел ІІ на приложение № 6 се възстановяват, когато тяхното прилагане е съчетано с прилагането на съпътстваща мярка по раздел І на приложение № 6 или са заявени за плащане след прилагане на такава мярка.

(6) (Изм. – ДВ, бр. 36 от 2017 г., в сила от 5.05.2017 г.) При недостиг на средства поради надвишаване на броя деца, попадащи в целевата група, Държавен фонд "Земеделие" може да извърши намаление на определената годишна сума за дете за доставка на плодове и зеленчуци или на мляко и млечни продукти и за финансиране на съпътстващи мерки. Намалението на годишната сума за дете за доставка на плодове и зеленчуци или на мляко и млечни продукти може да се извърши чрез намаляване на броя доставки за съответната учебна година до размер, при който не се надвишават средствата, предвидени за закупуване на продуктите и финансиране на съпътстващите мерки, посочени в стратегията по чл. 3.

(7) (Нова – ДВ, бр. 43 от 2018 г., в сила от 23.05.2018 г.) Държавен фонд "Земеделие" може да извърши намаление на разходите за прилагане на съпътстващи мерки според броя на участващите в тях деца или ученици, когато размерът на подпомагането на дете или ученик надвишава сумата, получена при разделянето на бюджета, определен за съпътстващи мерки на общия брой участващи деца и ученици. 

(8) (Нова – ДВ, бр. 97 от 2018 г.) Одобрените заявители, които доставят продукти в училищата, могат да искат възстановяване на разходи за изпълнение на договорите по чл. 4, ал. 6 в размер до 0,07 лв. за индивидуална порция на всеки ученик.

Раздел III
Процедура за разглеждане на заявките за плащане на финансовата помощ

Чл. 18. (1) (Изм. – ДВ, бр. 89 от 2016 г., в сила от 11.11.2016 г.) Одобрените изпълнители по схемите "Училищен плод" и "Училищно мляко" подават в областната дирекция на Държавен фонд "Земеделие" по тяхното седалище заявки за плащане – на хартиен и електронен носител, от 1-во до 10-о число на месеца, следващ отчетния период. Когато последните един или два дни са почивни, срокът за подаване на заявки за плащане изтича след първия работен ден, следващ почивните дни. Отчетният период не трябва да е по-малък от един месец и не трябва да надхвърля 3 месеца. Не се налагат санкции, когато заявките за плащане са подадени от 1-во до 10-о число на третия месец след изтичане на отчетния период.

(2) Заявките за плащане са по образец, утвърден от изпълнителния директор на Държавен фонд "Земеделие", и включват следната информация:

1. име, адрес и уникален регистрационен номер на одобрения изпълнител;

2. (доп. – ДВ, бр. 53 от 2018 г., в сила от 20.06.2018 г.) доставените в учебните заведения количества плодове и зеленчуци и мляко и млечни продукти в съответствие с датите на доставките, заложени в графиците по чл. 15, ал. 7;

3. (доп. – ДВ, бр. 19 от 2019 г.) номера и дати на удостоверения за регистрация и регистрационни номера на обекти за производство и/или търговия на едро с храни, регистрирани по реда на чл. 12 от Закона за храните, от които са закупени доставяните плодове, зеленчуци, мляко и млечни продукти;

4. приложените съпътстващи мерки.

(3) Към заявката за плащане заявителите по схемите по ал. 1 прилагат в оригинал или заверено копие следните документи:

1. заповед или нотариално заверено пълномощно на лицето, упълномощено да подаде документите;

2. (доп. – ДВ, бр. 36 от 2017 г., в сила от 5.05.2017 г., изм., бр. 43 от 2018 г., в сила от 23.05.2018 г., бр. 53 от 2018 г., в сила от 20.06.2018 г.) първични счетоводни, разходооправдателни документи, издадени в периода, за който се отнася плащането, доказващи закупуването на продуктите, предоставяни по схемите през периода, за който се иска плащането, а за производителите на плодове и зеленчуци – сертификат за съответствие на качеството; в разходооправдателните документи по схема "Училищно мляко" се посочват процентът масленост, търговската марка, видът и единичната цена;

3. (изм. – ДВ, бр. 89 от 2016 г., в сила от 11.11.2016 г., доп., бр. 36 от 2017 г., в сила от 5.05.2017 г.) първични счетоводни, разходооправдателни документи, издадени от заявители по чл. 13, ал. 1, т. 2 и 3 на всяко учебно заведение, което представляват, и които включват най-малко следната информация – наименованието на доставените продукти, мярката, изразена в литри или килограми, количеството в литри или килограми, единична цена за литър или килограм, обща сума в левове, а когато фактурата е издадена от регистрирано по Закона за данък върху добавената стойност лице – данъчната основа и данък върху добавената стойност;

4. (доп. – ДВ, бр. 36 от 2017 г., в сила от 5.05.2017 г., отм., бр. 43 от 2018 г., в сила от 23.05.2018 г., нова, бр. 53 от 2018 г., в сила от 20.06.2018 г.) копие на справка от счетоводните записи, удостоверяваща заприходяването на фактурите за закупени продукти, а за заявителите, регистрирани по реда на Закона за данък върху добавената стойност – дневник на покупки за периода, хронологичен регистър за периода или справка от главна книга за периода;

5. (доп. – ДВ, бр. 36 от 2017 г., в сила от 5.05.2017 г., отм., бр. 43 от 2018 г., в сила от 23.05.2018 г., нова, бр. 53 от 2018 г., в сила от 20.06.2018 г.) заверено от банката издател копие на извлечение от банкова сметка, доказващо извършени плащания по банков път, или копие на фискален касов бон, удостоверяващ плащане в брой; при закупуване на продуктите от държава – членка на ЕС, се прилага националното данъчно законодателство, а при внос – митническото законодателство;

6. (изм. – ДВ, бр. 43 от 2018 г., в сила от 23.05.2018 г., бр. 18 от 2019 г.) подписано и подпечатано от директора на учебното заведение приложение към заявката за плащане, включващо следната обобщена информация за отчетния период:

а) действително доставените количества продукти;

б) общия брой деца и ученици по чл. 8, записани в съответното учебно заведение;

в) информация за приложените съпътстващи мерки;

7. (нова – ДВ, бр. 36 от 2017 г., в сила от 5.05.2017 г., отм., бр. 43 от 2018 г., в сила от 23.05.2018 г., нова, бр. 97 от 2018 г.) когато заявителите по схемите доставят продукти в училищата и са сключили договор по чл. 4, ал. 6, прилагат договора, документи, доказващи извършването на дейностите и първични счетоводни документи, включително документи, доказващи плащането по него;

8. (нова – ДВ, бр. 36 от 2017 г., в сила от 5.05.2017 г., изм., бр. 18 от 2019 г.) документ, удостоверяващ съответствието на доставеното мляко и млечни продукти с изискванията на чл. 15 от Наредба № 8 от 2018 г.

(4) Към заявката за плащане на разходи за прилагане на съпътстващи мерки, включени в приложение № 6, се прилагат оригиналите или заверени копия на следните документи:

1. (изм. – ДВ, бр. 43 от 2018 г., в сила от 23.05.2018 г.) фактури за закупени стоки и/или извършени услуги, издадени на заявителя;

2. (изм. – ДВ, бр. 36 от 2017 г., в сила от 5.05.2017 г.) приемателно-предавателни протоколи между заявителя и доставчика или изпълнителя на съпътстващи мерки – за всяка доставена стока и извършена услуга по прилагането им;

3. (изм. – ДВ, бр. 89 от 2016 г., в сила от 11.11.2016 г., бр. 43 от 2018 г., в сила от 23.05.2018 г.) фактури, издадени на името на учебно заведение от заявителя по чл. 13, ал. 1, т. 2 и 3;

4. (изм. – ДВ, бр. 89 от 2016 г., в сила от 11.11.2016 г., бр. 36 от 2017 г., в сила от 5.05.2017 г.) приемателно-предавателни протоколи между учебните заведения и заявителите по чл. 13, ал. 1, т. 2 и 3;

5. (изм. – ДВ, бр. 43 от 2018 г., в сила от 23.05.2018 г.) граждански договори, счетоводни сметки за изплатени суми, копие на извлечение от банкова сметка, доказващо извършени плащания по банков път, или копие на разходен ордер, удостоверяващ плащане в брой; 

6. (изм. – ДВ, бр. 43 от 2018 г., в сила от 23.05.2018 г.) копия на справки от счетоводните записи, удостоверяващи заприходяването на фактури за закупени продукти, а за заявителите, регистрирани по реда на Закона за данък върху добавената стойност – дневник на покупки за периода, а за заявителите, нерегистрирани по реда на Закона за данък върху добавената стойност – хронологичен регистър за периода или справка от главна книга за периода;

7. програми на обучения.

(5) Заявителите са длъжни при подаване на документите да представят за проверка оригиналите на всички документи, за които се изискват копия. Копията на документите се заверяват, като заявителят напише "Вярно с оригинала", подпише се и постави печат.

(6) (Изм. – ДВ, бр. 89 от 2016 г., в сила от 11.11.2016 г., доп., бр. 36 от 2017 г., в сила от 5.05.2017 г.) Когато установи нередовност на подадените документи или непълнота в заявените данни, Държавен фонд "Земеделие" уведомява заявителя с уведомителното писмо, което се изпраща по пощата с обратна разписка. Заявителят в срок до 10 работни дни от деня на получаване на уведомителното писмо може да отстрани констатираните нередовности и/или непълноти чрез предоставяне на обяснения, придружени при необходимост от допълнителни и/или нови документи. Когато заявителят не отстрани констатирана нередовност на документи, непълнота и неяснота на заявените данни и посочените факти и/или не представи исканите обяснения и/или документи, необходими за удостоверяване верността на заявените данни, до изтичане на посочения срок, Държавен фонд "Земеделие" отказва изцяло или частично исканото плащане, като взема предвид естеството на неотстранените нередности – непълноти, неясноти и/или липси.

Чл. 19. (1) (Доп. – ДВ, бр. 18 от 2019 г.) Държавен фонд "Земеделие" извършва административна проверка на заявката за плащане, включително дали плодовете, зеленчуците, млякото и млечните продукти са доставени в изпълнение на издадения акт за одобрение от обекти за производство и/или търговия на едро с храни, регистрирани по реда на чл. 12 от Закона за храните. Държавен фонд "Земеделие" може да извърши и проверка на място на заявката за плащане.

(2) Въз основа на извършените проверки по ал. 1 Държавен фонд "Земеделие" одобрява или отхвърля, изцяло или частично, заявката за плащане, за което уведомява заявителя с уведомителното писмо, което се изпраща по пощата с обратна разписка. Уведомителното писмо за пълен или частичен отказ на плащането може да бъде обжалвано от заинтересованите лица по реда на Административнопроцесуалния кодекс.

(3) (Нова – ДВ, бр. 89 от 2016 г., в сила от 11.11.2016 г.) Държавен фонд "Земеделие" отказва изплащането на част или на цялата финансова помощ по заявката за плащане, когато:

1. (доп. – ДВ, бр. 36 от 2017 г., в сила от 5.05.2017 г.) изпълнителят по Схема "Училищен плод" или по Схема "Училищно мляко" не отстрани констатирана нередовност на документи, непълнота и неяснота на заявените данни и посочените факти и/или не представи исканите обяснения и/или документи по реда и в срока по чл. 18, ал. 6;

2. (изм. – ДВ, бр. 36 от 2017 г., в сила от 5.05.2017 г., бр. 18 от 2019 г.) е установено, че не са спазени изисквания на чл. 9, 10, 11 или 11а;

3. (доп. – ДВ, бр. 53 от 2018 г., в сила от 20.06.2018 г.) констатира неизпълнение от изпълнителя на поети с декларацията по чл. 14, ал. 2 или 3 задължения и/или на графиците за доставка по чл. 15, ал. 7, включително по отношение на броя на доставките от съответния изпълнител;

4. ползвателят на помощта е представил декларация и/или документ с невярно съдържание, неистински и/или подправен документ, включително декларация и/или документ, представени при или по повод на кандидатстването му за одобрение за изпълнител по схемите;

5. одобреният изпълнител или упълномощен негов представител възпрепятства и/или осуетява извършването на проверки по ал. 1;

6. са установени нарушения при извършване на доставките.

(4) (Предишна ал. 3, доп. – ДВ, бр. 89 от 2016 г., в сила от 11.11.2016 г.) Държавен фонд "Земеделие" изплаща одобрените суми на заявителя в срок до 3 месеца от подаване на заявката. В случаите по чл. 18, ал. 6 срокът се удължава с толкова работни дни, колкото са били нужни за отстраняване на констатираните нередовности и/или непълноти, или за извършване на допълнителни проверки.

(5) (Нова – ДВ, бр. 36 от 2017 г., в сила от 5.05.2017 г., доп., бр. 43 от 2018 г., в сила от 23.05.2018 г.) Когато са събрани документи и/или информация, които създават съмнение за наличие на нередности, изпълнителният директор на Държавен фонд "Земеделие" със заповед спира обработката на подадената заявка за плащане и уведомява заявителя по реда на Административнопроцесуалния кодекс.

Глава пета
МОНИТОРИНГ И ОЦЕНКА НА СХЕМАТА ЗА ПРЕДОСТАВЯНЕ НА ПЛОДОВЕ И ЗЕЛЕНЧУЦИ В УЧЕБНИТЕ ЗАВЕДЕНИЯ

Чл. 20. (1) (Доп. – ДВ, бр. 43 от 2018 г., в сила от 23.05.2018 г.) Държавен фонд "Земеделие" извършва ежегоден мониторинг на прилагането на Схема "Училищен плод" и на Схема "Училищно мляко" въз основа на данните, получени:

1. при управление на схемата;

2. при прилагане на чл. 14;

3. при прилагане на чл. 19.

(2) (Изм. – ДВ, бр. 18 от 2019 г.) Държавен фонд "Земеделие" ежегодно до 31 януари нотифицира пред Европейската комисия резултатите от мониторинга за предходната учебна година, от проверките на място по чл. 19, ал. 1 и от направените констатации.

Чл. 21. (1) (Изм. – ДВ, бр. 43 от 2018 г., в сила от 23.05.2018 г.) Държавен фонд "Земеделие" изготвя оценки на прилагането на схемите и на тяхната ефективност на всеки 5 години.

(2) (Изм. – ДВ, бр. 43 от 2018 г., в сила от 23.05.2018 г.) Оценките по ал. 1 обхващат цялостното прилагане на схемите съгласно националната стратегия по чл. 3, ал. 2. Те са насочени към учебните заведения, родителите и децата и включват данни за тяхното участие в схемите, формирането на хранителни навици и повишаването на тяхната информираност.

(3) Държавен фонд "Земеделие" възлага извършването на дейности, свързани с изготвянето на оценките по ал. 1, по реда на Закона за обществените поръчки.

(4) Държавен фонд "Земеделие" нотифицира пред Европейската комисия резултатите от оценките по ал. 1 в срок до 1 март 2017 г. считано от тази дата и на всеки 5 години.

ДОПЪЛНИТЕЛНА РАЗПОРЕДБА

§ 1. По смисъла на наредбата:

1. "Генетично модифицирани плодове и зеленчуци" са плодове и зеленчуци, чийто генетичен материал е бил променен по начин, който не настъпва естествено при естествена рекомбинация.

2. "Проверки на място" са физически проверки, извършени чрез инспекции на място, включващи контрол на отчетността и контрол за използването на субсидираните продукти.

3. (Изм. – ДВ, бр. 18 от 2019 г.) "Съпътстващи мерки" са мерки, които подкрепят разпределението на хранителните продукти и допринасят за увеличаване на краткосрочната и дългосрочната консумация на плодове, зеленчуци, мляко и млечни продукти и за формирането на навици за здравословно хранене. Те включват посещения в земеделски стопанства, отглеждане от учащите се на плодове и/или зеленчуци, беседи, разпространение на брошури и плакати, създаване на интернет страници и видеоклипове, организиране на празници, игри, викторини, изложби и др.

4. "Учебни заведения" са държавните, общинските и частните детски градини и училища съгласно Закона за предучилищното и училищното образование.

5. (Нова – ДВ, бр. 89 от 2016 г., в сила от 11.11.2016 г., отм., бр. 43 от 2018 г., в сила от 23.05.2018 г.). 

6. (Нова – ДВ, бр. 89 от 2016 г., в сила от 11.11.2016 г., отм., бр. 43 от 2018 г., в сила от 23.05.2018 г.). 

7. (Нова – ДВ, бр. 89 от 2016 г., в сила от 11.11.2016 г., изм., бр. 43 от 2018 г., в сила от 23.05.2018 г.) "Производител на плодове и зеленчуци" е физическо или юридическо лице, регистрирано като земеделски стопанин по реда на Наредба № 3 от 1999 г. за създаване и поддържане на регистър на земеделските стопани, което произвежда най-малко два продукта, включени в приложение № 1а, на обща площ минимум 2,5 ха. 

8. (Нова – ДВ, бр. 89 от 2016 г., в сила от 11.11.2016 г., изм., бр. 18 от 2019 г.) "Производител на мляко и млечни продукти" е лице, което притежава одобрен обект за производство на продукти, включени в приложение № 3, и произвежда такива продукти съгласно чл. 15 от Наредба № 8 от 2018 г. 

9. (Нова – ДВ, бр. 36 от 2017 г., в сила от 5.05.2017 г.) "Нередност" е нередност по смисъла на чл. 1, параграф 2 от Регламент (ЕО, Евратом) № 2988/95 на Съвета от 18 декември 1995 г. относно защитата на финансовите интереси на Европейските общности (ОВ, L 312 от 23.12.1995 г., 1).

ПРЕХОДНИ И ЗАКЛЮЧИТЕЛНИ РАЗПОРЕДБИ

§ 2. (1) Подадените през 2016 г. до влизането в сила на тази наредба заявления за одобрение на заявители по чл. 11, ал. 1 от Наредбата за условията и реда за прилагане на схема за предоставяне на плодове и зеленчуци в учебните заведения – Схема "Училищен плод", и по чл. 11, ал. 1 от Наредбата за условията и реда за прилагане на схема за предоставяне на мляко и млечни продукти в учебните заведения – Схема "Училищно мляко", се разглеждат по новия ред.

(2) Държавен фонд "Земеделие" може да изиска към заявленията по ал. 1 да бъдат приложени допълнителни документи и/или информация.

§ 3. През 2016 г. заявителите се одобряват по чл. 15, ал. 1 за срок една година.

§ 3а. (Нов – ДВ, бр. 39 от 2020 г., в сила от 23.04.2020 г.) (1) Одобрените по реда на чл. 15, ал. 1 заявители за учебната 2019/2020 година, които са предоставили графици съгласно чл. 15a с предвидени доставки в учебните заведения за периода на извънредното положение – 13 март – 13 май, обявено с Решение на Народното събрание от 13 март 2020 г. (ДВ, бр. 22 от 2020 г.), удължено с Решение на Народното събрание от 3 април 2020 г. (ДВ, бр. 33 от 2020 г.), могат да извършват еднократна доставка в съответните учебни заведения, включваща планираните по график доставки за периода 13 март – 13 май. Количествата доставени продукти трябва да бъдат съобразени с броя деца и ученици в целевата група към съответното учебно заведение, допустимите количества на порциите, посочени в приложение № 2 и приложение № 4, т. 5, и броя на доставките за периода съгласно графика по чл. 15а.

(2) Одобрените заявители, които извършват еднократна доставка в учебните заведения съгласно ал. 1, подават заявка за плащане в областната дирекция на Държавен фонд "Земеделие" по седалище или адрес на управление на заявителя в срок от 10 работни дни след извършването на доставката по ал. 1. Заявката е съгласно образеца, утвърден от изпълнителния директор на Държавен фонд "Земеделие" по чл. 18, ал. 2. Разглеждането на заявките се извършва по реда и при спазване изискванията на чл. 18, ал. 3 – 6 и чл. 19.

(3) Доставените количества продукти в учебните заведения съгласно ал. 1 се доставят до целевата група със съдействието на Министерството на земеделието, храните и горите.

(4) Количествата продукти по ал. 1 и 3 се доставят при спазване на всички изисквания за безопасност и качество, предвидени в националното законодателство.

(5) По ал. 1 и 3 се доставят плодове и зеленчуци съгласно приложение № 1а и млечни продукти съгласно приложение № 4, т. 5 в индивидуални опаковки за всяко дете или ученик от целевата група. Продуктите по приложение № 4, т. 5 се доставят от заявителите, предварително опаковани от производителя в индивидуални опаковки, в учебните заведения по ал. 1, от хладилни обекти, регистрирани по реда на чл. 12 от Закона за храните, в деня на транспортирането и се разпределят на целевата група по реда на ал. 3 без забавяне.

(6) Транспортните средства, с които се доставят и превозват продуктите, следва да са измити и дезинфекцирани непосредствено преди товаренето на продуктите в тях, като отговорните лица за товаренето, доставката и превоза на продуктите спазват предписаните санитарно-хигиенни мерки за общуване в извънредно положение и носят необходимите лични предпазни средства.

(7) За продуктите, доставени съгласно ал. 1, не се прилага изискването на чл. 9, ал. 6 и чл. 11, ал. 1, изречения второ, четвърто и шесто.

§ 3б. (Нов – ДВ, бр. 39 от 2020 г., в сила от 23.04.2020 г.) За учебната 2019/2020 година не се прилага чл. 11, ал. 1, изречение второ.

§ 4. Наредбата се издава на основание чл. 47а, ал. 4 и чл. 55г, ал. 3 от Закона за прилагане на Общата организация на пазарите на земеделски продукти на Европейския съюз.

§ 5. (Изм. – ДВ, бр. 55 от 2017 г., в сила от 7.07.2017 г.) Изпълнението на наредбата се възлага на министъра на земеделието, храните и горите и на изпълнителния директор на Държавен фонд "Земеделие".

ПРЕХОДНИ И ЗАКЛЮЧИТЕЛНИ РАЗПОРЕДБИ

към Постановление № 282 на Министерския съвет от 4 ноември 2016 г. 

за изменение и допълнение на Наредбата за условията и реда за прилагане 

на схеми за предоставяне на плодове и зеленчуци и на мляко и млечни продукти

в учебните заведения – Схема "Училищен плод" и Схема "Училищно мляко" 

(ДВ, бр. 89 от 2016 г., в сила от 11.11.2016 г.)

§ 13. Подадените до влизането в сила на постановлението заявления за одобрение на заявители по чл. 14 се разглеждат по досегашния ред.

§ 14. В срок до 10 дни от влизането в сила на наредбата изпълнителите по схемите предоставят графици по чл. 14, ал. 4, т. 4.

.......................................................................................................

ПРЕХОДНИ И ЗАКЛЮЧИТЕЛНИ РАЗПОРЕДБИ

към Постановление № 86 на Министерския съвет от 27 април 2017 г. 

за изменение и допълнение на Наредбата за условията и реда за прилагане 

на схеми за предоставяне на плодове и зеленчуци и на мляко и млечни продукти 

в учебните заведения – Схема "Училищен плод" и Схема "Училищно мляко"

(ДВ, бр. 36 от 2017 г., в сила от 5.05.2017 г.)

§ 19. Националната стратегия по чл. 3, ал. 1 за периода от 1 август 2017 г. до 31 юли 2023 г. се изготвя и нотифицира в срок до 1 август 2017 г.

§ 20. През 2017 г. заявителите по схемите подават заявление за одобряване по чл. 14, ал. 1 в срок от 15 май до 15 юни.

.......................................................................................................

ЗАКЛЮЧИТЕЛНИ РАЗПОРЕДБИ

към Постановление № 130 на Министерския съвет от 29 юни 2017 г. за приемане 

на Устройствен правилник на Министерството на земеделието, храните и горите

(ДВ, бр. 55 от 2017 г., в сила от 7.07.2017 г.)

......................................................................

§ 52. В Наредбата за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – схема "Училищен плод" и схема "Училищно мляко", приета с Постановление № 251 на Министерския съвет от 2016 г. (обн., ДВ, бр. 77 от 2016 г.; изм. и доп., бр. 89 от 2016 г. и бр. 36 от 2017 г.), се правят следните изменения:

.......................................................................................................

3. Навсякъде в наредбата думите "Министерството на земеделието и храните" се заменят с "Министерството на земеделието, храните и горите".

.......................................................................................................

ПРЕХОДНИ И ЗАКЛЮЧИТЕЛНИ РАЗПОРЕДБИ

към Постановление № 84 на Министерския съвет от 23 май 2018 г. за 

изменение и допълнение на Наредбата за условията и реда за прилагане на

схеми за предоставяне на плодове и зеленчуци и на мляко и млечни продукти 

в учебните заведения – Схема "Училищен плод" и Схема "Училищно мляко"

(ДВ, бр. 43 от 2018 г., в сила от 23.05.2018 г.)

§ 24. (1) През 2018 г. 20-дневният срок по чл. 13, ал. 4 от Наредбата за условията и реда за прилагане на схеми за предоставяне на плодове и зеленчуци и на мляко и млечни продукти в учебните заведения – Схема "Училищен плод" и Схема "Училищно мляко", приета с Постановление № 251 на Министерския съвет от 2016 г., започва да тече 5 дни след влизането в сила на постановлението. Заявителите по чл. 13, ал. 1, т. 2 и 3, които са подали предложения и са получили положителен отговор по досегашния ред на чл. 13, ал. 2, не подават нови предложения до същите учебни заведения.

(2) Учебните заведения са длъжни да изберат по правилата на чл. 13, ал. 5 заявител по всяка от схемите, а техните директори да попълнят декларации по чл. 13, ал. 6 и да ги предадат на избраните заявители в 10-дневен срок от изтичането на срока по ал. 1. Когато учебното заведение вече е предало декларации на заявители по досегашния ред на чл. 13, ал. 2, които не са избрани при спазване на правилата на чл. 13, ал. 4 и 5, тези декларации се обезсилват. Когато учебното заведение не е получило допълнителни предложения по ал. 1, при избора на заявители е спазило правилата на чл. 13, ал. 5 и вече е предало декларации на така избраните заявители, не попълва нови декларации. 

(3) Заявителите по схемите, които са подали предложения по чл. 13, ал. 4, включително в срока по ал. 1, подават заявления по чл. 14, ал. 1 в 30-дневен срок от изтичането на срока по ал. 2, включително в случаите, когато директорът на учебното заведение не е изпълнил задължението си по ал. 2. Заявителите по чл. 13, ал. 1, т. 2 и 3, които са получили положителен отговор по досегашния ред на чл. 13, ал. 2 и въз основа на това са подали заявления по чл. 14, ал. 1, не подават нови заявления за същите учебни заведения.

(4) Държавен фонд "Земеделие" проверява дали заявителите по схемите са избрани съгласно правилата на чл. 13, ал. 5, независимо от периода, в който са подали заявления, и когато установи несъответствие, служебно определя заявителя за учебното заведение по съответната схема съгласно чл. 15, ал. 1.

(5) През 2018 г. Държавен фонд "Земеделие" публикува списъка с получилите одобрение или отказ заявители по чл. 15, ал. 4 в срок до 30 септември, а одобрените заявители представят графиците по чл. 15, ал. 7 в срок до 10 октомври.

.......................................................................................................

ПРЕХОДНИ И ЗАКЛЮЧИТЕЛНИ РАЗПОРЕДБИ

към Постановление № 101 на Министерския съвет от 20 юни 2018 г. за

изменение и допълнение на Наредбата за условията и реда за прилагане на

схеми за предоставяне на плодове и зеленчуци и на мляко и млечни продукти 

в учебните заведения – схема "Училищен плод" и схема "Училищно мляко"

(ДВ, бр. 53 от 2018 г., в сила от 20.06.2018 г.)

§ 10. (1) За прилагане на схемите през учебната 2018/2019 г. заявителите по чл. 13, ал. 1, т. 2 и 3 могат да подават предложения по чл. 13, ал. 4 до учебните заведения, от които не са получили предложения за доставка, в срок до 5 юли 2018 г. Заявителите по чл. 13, ал. 1, т. 2 и 3, които към датата на влизането в сила на постановлението са подали предложения и са получили положителен отговор, не подават нови предложения до същите учебни заведения.

(2) Учебните заведения са длъжни да изберат по правилата на чл. 13, ал. 5 заявител или заявители по всяка от схемите, а техните директори да попълнят декларации по чл. 13, ал. 6 и да ги предадат на избраните заявители, в срок до 12 юли 2018 г. С издаването на декларация по чл. 13, ал. 6 от учебното заведение се обезсилва издадената от него предходна декларация за избор на заявител по същата схема, но остава в сила подадената декларация по чл. 14, ал. 5, т. 2. Когато учебното заведение не е получило допълнителни предложения по чл. 13, ал. 4, включително в срока по ал. 1, при избора на заявители е спазило правилата на чл. 13, ал. 5 и към датата на влизането в сила на постановлението е предало декларации на избраните заявители, то не попълва нови декларации. 

(3) Заявителите по схемите, които са подали предложения по чл. 13, ал. 4, включително в срока по ал. 1, могат да подадат нови заявления по чл. 14, ал. 1, включително в случаите, когато директорът на учебното заведение не е изпълнил задължението си по ал. 2, като срокът се удължава до 6 август 2018 г. Заявителите по чл. 13, ал. 1, т. 2 и 3, които са получили от учебните заведения положителен отговор или декларация, че са избрани, и въз основа на това вече са подали заявления по чл. 14, ал. 1, не подават нови заявления за същите учебни заведения.

(4) Държавен фонд "Земеделие" проверява дали заявителите по схемите са избрани съгласно правилата на чл. 13, ал. 5 независимо от периода, в който са подали заявления, и когато установи несъответствие, служебно определя заявителя за учебното заведение по съответната схема съгласно чл. 15, ал. 1. 

(5) За 2018 г. Държавен фонд "Земеделие" публикува списъка с получилите одобрение или отказ заявители по чл. 15, ал. 4 в срок до 20 септември, а одобрените заявители представят графиците по чл. 15, ал. 7 в срок до 1 октомври.

.......................................................................................................

ПРЕХОДНА РАЗПОРЕДБА

към Постановление № 251 на Министерския съвет от 16 ноември 2018 г. за 

изменение и допълнение на Наредбата за условията и реда за прилагане на

схеми за предоставяне на плодове и зеленчуци и на мляко и млечни продукти 

в учебните заведения – схема "Училищен плод" и схема "Училищно мляко"

(ДВ, бр. 97 от 2018 г.)

§ 6. За учебната 2018/2019 година документално доказаните разходи по чл. 17, ал. 8, направени преди влизането в сила на постановлението, подлежат на възстановяване.

ПОСТАНОВЛЕНИЕ № 32 

на Министерския съвет от 22 февруари 2019 г. за изменение и допълнение 

на Наредбата за условията и реда за прилагане на схеми за предоставяне на 

плодове и зеленчуци и на мляко и млечни продукти в учебните заведения – 

Схема "Училищен плод" и Схема "Училищно мляко" 

(ДВ, бр. 18 от 2019 г., изм., бр. 19 от 2019 г., в сила от 5.03.2019 г.)

........................................................................................................................

§ 20. Навсякъде в наредбата думите "Наредба № 9 от 2011 г. за специфичните изисквания към безопасността и качеството на храните, предлагани в детските заведения, училищните столове и обектите за търговия на дребно на територията на училищата и на детските заведения, както и към храни, предлагани при организирани мероприятия за деца и ученици" се заменят с "Наредба № 8 от 2018 г.".

Преходни и заключителни разпоредби

§ 21. Заявителите по Схема "Училищен плод", които са одобрени до влизането в сила на наредбата, представят пред Държавен фонд "Земеделие" регистрационен номер на обект за производство и/или търговия с храни по чл. 9, ал. 4 в срок до един месец преди началото на учебната 2019/2020 година.

§ 22. (1) При влязъл в сила акт за отмяна на акт за одобрение на заявител в съответната схема за учебно заведение с повече от един заявител графикът за доставки за текущата учебна година се прилага за оставащия период.

(2) За извършване на доставките в рамките на срока по отменения акт за одобрение се провежда процедура за избор на заявител в съответствие с изискванията на наредбата.

§ 23. (Изм. – ДВ, бр. 19 от 2019 г., в сила от 5.03.2019 г.) (1) Заявителите по схемите, одобрени по досегашния ред, извършват доставки съгласно издадените актове за одобрение, като в едномесечен срок от влизането в сила на наредбата привеждат графиците за доставка за настоящата учебна година в съответствие с изискванията на наредбата.

(2) Всички издадени актове за одобрение по схемите по досегашния ред прекратяват действието си с приключване на настоящата учебна година независимо от срока, за който са били издадени.
Приложение № 1 
към чл. 4, ал. 5, т. 2
(Ново – ДВ, бр. 36 от 2017 г., 
в сила от 5.05.2017 г.,
изм., бр. 43 от 2018 г., 
в сила от 23.05.2018 г.)

Приемателно-предавателен протокол за приемане/предаване на продукти по 
Схема „Училищен плод“ и Схема „Училищно мляко“ 

Приемателно-предавателен протокол № ....................... 	

за доставени количества продукти за месец ................................................................................................... 	

Предал: 	

Приел: 	

Име на доставчика: 	

Име и длъжност на получателя: 	

Адрес: 	

Адрес: 	

(печат) 	

(печат) 	

Количество от продукта (кг)	

Брой осигурени порции от продукта	

Дата на доставка	

Наимено­вание на продукта	

Предадени	

Получени	

Предадени	

Получени	

Средно тегло на порция от продукта* (кг)	

Предал:
 (подпис)	

Приел:
(подпис)	

................

 ................

 ................	

.................

 .................

 .................	

...............

 ...............

 ...............	

...............

 ...............

 ...............	

...............

 ...............

 ...............	

...............

 ...............

 ...............	

.................

 .................

 .................	

...................

 ...................

 ...................	

...................

 ...................

 ...................	

Забележки: ..................................................................................................................................................................................

 ........................................................................................................................................................................................................

* Посочва се средното тегло на доставената порция в килограми. Пример: Доставеният продукт, записан в колона „Наименование на продукта“, е ябълка със средно тегло 180 г. В съответното поле се записва 0,180. 

Настоящият приемателно-предавателен протокол се попълва в три екземпляра (в оригинал) – един за доставчика, един за приемчика и един за Разплащателната агенция.	

  Приложение № 1а
към чл. 9, ал. 1 
(Изм. – ДВ, бр. 89 от 2016 г., 
в сила от 11.11.2016 г.,
предишно Приложение № 1, 
бр. 36 от 2017 г., 
в сила от 5.05.2017 г., 
изм., бр. 43 от 2018 г., 
в сила от 23.05.2018 г.)
СПИСЪК

на плодовете и зеленчуците, които могат да се предоставят по Схема "Училищен плод"

1. ПРЕСНИ ПЛОДОВЕ 

а) ябълки; 

б) круши; 

в) праскови; 

г) сливи; 

д) (отм. – ДВ, бр. 89 от 2016 г., в сила от 11.11.2016 г.); 

е) грозде; 

ж) банани; 

з) мандарини; 

и) портокали; 

к) (отм. – ДВ, бр. 43 от 2018 г., в сила от 23.05.2018 г.); 

л) (отм. – ДВ, бр. 43 от 2018 г., в сила от 23.05.2018 г.). 

2. ПРЕСНИ ЗЕЛЕНЧУЦИ 

а) домати; 

б) краставици; 

в) моркови.

	
Приложение № 2
към чл. 9, ал. 5
(Изм. – ДВ, бр. 89 от 2016 г., 
в сила от 11.11.2016 г., 
бр. 36 от 2017 г., 
в сила от 5.05.2017 г., 
бр. 43 от 2018 г., 
в сила от 23.05.2018 г.)

Номер по ред	

Плод/ зеленчук	

Минимално количество на порция (в кг)	

Максимално количество на порция   (в кг)	

Вид на предлагане	

	

училища	

детски градини	

	

вид на предлагане	

опаковка	

1.	

Ябълки	

0,140	

0,220	

Цели – 1 брой	

В индивидуална опаковка	

Могат да бъдат доставени в обща опаковка	

2.	

Круши	

0,170	

0,220	

Цели – 1 брой	

В индивидуална опаковка	

3.	

Грозде	

0,150	

0,200	

Цели	

В индивидуална опаковка	

4.	

Праскови	

0,150	

0,220	

Цели – 1 брой	

В индивидуална опаковка	

5.	

Сливи	

0,120	

0,160	

Цели – 4 – 5 броя	

В индивидуална опаковка	

6.	

Банани	

0,150	

0,220	

Цели – 1 брой	

В индивидуална опаковка	

7.	

Портокали	

0,150	

0,250	

Цели – 1 брой	

В индивидуална опаковка	

8.	

Мандарини	

0,140	

0,210	

Цели – 2 – 3 броя	

В индивидуална опаковка	

9.	

(Отм. – ДВ, бр. 43 от 2018 г., в сила от 23.05.2018 г.)	

10.	

(Отм. – ДВ, бр. 43 от 2018 г., в сила от 23.05.2018 г.)	

11. (Изм. – ДВ, 
бр. 43 от 2018 г., 
в сила от 23.05.2018 г.)	

Домати	

0,140	

0,200	

Цели – 1 – 8 броя	

В индивидуална опаковка	

12.	

Краставици/

 корнишони	

0,150	

0,200	

Цели или нарязани	

В индивидуална опаковка	

13.	

Моркови	

0,120	

0,150	

Цели или нарязани	

В индивидуална опаковка добре почистени	

	
  Приложение № 3
към чл. 10, ал. 1
(Изм. – ДВ, бр. 43 от 2018 г., 
в сила от 23.05.2018 г.)
СПИСЪК

на млякото и млечните продукти, които могат да се предоставят по Схема "Училищно мляко"

1. (Изм. – ДВ, бр. 43 от 2018 г., в сила от 23.05.2018 г.) Прясно пастьоризирано мляко, попадащо под номенклатурен код по КН 040120. 

2. Кисело мляко, попадащо под номенклатурни кодове по КН 04031011 и – категория I.

3. (Отм. – ДВ, бр. 43 от 2018 г., в сила от 23.05.2018 г.).

4. (Отм. – ДВ, бр. 43 от 2018 г., в сила от 23.05.2018 г.).

5. (Изм. – ДВ, бр. 43 от 2018 г., в сила от 23.05.2018 г.) Бяло саламурено сирене и кашкавал, попадащи под номенклатурен код по КН 0406.

	
Приложение № 4
към чл. 11, ал. 2
(Изм. – ДВ, бр. 43 от 2018 г., 
в сила от 23.05.2018 г.)
Максимални количества мляко и млечни продукти за едно дете или ученик на ден

1. 250 мл прясно пастьоризирано мляко със съдържание на мазнини 2 на сто, на дете на ден;

2. 200 г кисело мляко със съдържание на мазнини 2 на сто, на дете на ден;

3. (Отм. – ДВ, бр. 43 от 2018 г., в сила от 23.05.2018 г.);

4. (Отм. – ДВ, бр. 43 от 2018 г., в сила от 23.05.2018 г.);

5. 30 г бяло саламурено сирене или кашкавал на дете на ден.

	
Приложение № 5
към чл. 12, ал. 3, т. 1
Минимални изисквания за плаката по Схема "Училищен плод"

Минимални изисквания към плаката, посочен в чл. 12, ал. 1, т. 3

 1. Размер на плаката – A3 или по-голям.

2. Размер на буквите – 1 cm или по-големи.

3. Наименование – Схема на Европейския съюз за предлагане на плодове и зеленчуци в училищата.

4. Съдържание – включва поне следния текст: 

"Нашето (посочете вида учебно заведение – например детска градина/предучилище/училище) участва в схемата за предлагане на плодове и зеленчуци в училищата с финансовата подкрепа на Европейския съюз."

Плакатът носи емблемата на Европейския съюз.

5. Поставяне – на видно място на централния вход на учебното заведение.

Минимални изисквания за плаката по Схема "Училищно мляко"

1. Размер на плаката – A3 или по-голям.

2. Размер на буквите – 1 cm или по-големи.

3. Наименование – Европейска схема за раздаване на мляко в училищата.

4. Съдържание – включва следния текст в зависимост от вида на учебното заведение: 

"Нашето/нашата (вид на учебното заведение – детска градина, други предучилищни заведения, училище) предоставя млечни продукти, субсидирани от Европейския съюз в рамките на Европейската схема за раздаване на мляко в училищата."

Препоръчително е акцентът да се постави върху хранителните предимства на продуктите и върху насоките за детско хранене. 

5. Поставяне – на видно място на централния вход на учебното заведение.

	
Приложение № 6
към чл. 17, ал. 1
(Доп. – ДВ, бр. 43 от 2018 г., 
в сила от 23.05.2018 г., 
бр. 18 от 2019 г.)
Съпътстващи мерки, за които се възстановяват разходите за прилагане

Раздел І. Разходи за съпътстващи мерки

А) (Доп. – ДВ, бр. 18 от 2019 г.) Посещения на стопанства, произвеждащи плодове и/или зеленчуци, стопанства, отглеждащи млекодайни животни, предприятия, произвеждащи млечни продукти (мандри), селскостопански музеи, овощни градини/организации на производители, складове за сортиране и пакетиране на плодове и зеленчуци и пазари

1. Разходи за транспорт на учениците и учителите до мястото на дейността и за посещението в стопанството – за допуск или билети. Транспортът включва застраховката. 

2. Разходи за транспорт и достъп за лица, различни от ученици и учители – родители и водач на транспортното средство, които не надвишават 10 на сто от разходите за всички ученици и учители, участващи в посещението. 

3. (Доп. – ДВ, бр. 18 от 2019 г.) Разходи за плодове и зеленчуци и/или мляко и млечни продукти във връзка с посещението, ако не са включени в цената на допуск или билета.

Б) Създаване и поддържане на градини. Трябва да има ясна връзка на тези разходи с целите на схемата. Всички разходи трябва да са пропорционални на мащаба на градината. Употребата на закупените материали трябва да е ограничена единствено до дейности, свързани със схемата

1. Закупуване на разсад и семена, овощни дръвчета и храсти. 

2. Наемане или закупуване на специални градински инструменти и безмоторно оборудване (лопата, мотика, маркуч, лейка, саксии и други материали).

3. Листовки и други информационни материали по градинарство – за разходите по буква "Д".

4. Закупуване на почва, торф, торове, биологични материали за контрол на вредители и плевели, оборудване за компостиране.

5. Оранжерии за класната стая, хоби оранжерия на открито.

6. Превоз на материалите по т. 1 – 5, пощенски разходи и доставка.

7. Наемане на външен експерт или квалифициран персонал за създаване и предоставяне на насоки и обучение на учениците и учителите за поддръжката на градината. Външният изпълнител трябва да е нает с договор за всички предоставени услуги и спецификация на разходите.

В) (Доп. – ДВ, бр. 18 от 2019 г.) Организиране и провеждане на курсове по дегустация и готварство с плодове и зеленчуци и/или мляко и млечни продукти

1. Осигуряване на професионална подкрепа от диетолози, готвачи или други професионалисти. Наемат се с подробен договор и спецификация за разходите.

2. Закупуване на инструменти и прибори, необходими за извършване на дейността.

3. (Доп. – ДВ, бр. 18 от 2019 г.) Закупуване на плодове и зеленчуци и/или мляко и млечни продукти и на други допълнителни съставки.

4. Информационни материали по дегустация и готварство за ученици и родители – за разходите по буква "Д".

Г) Запознаване на децата със земеделието, здравословните хранителни навици и опазването на околната среда

1. Информационни материали за земеделието, здравословните хранителни навици и опазването на околната среда за ученици и родители – за разходите по буква "Д".

2. Планове на занимания и работни листове за учениците.

3. Представления извън класната стая от лица, различни от учителите, като театър, изложби и други събития – за разходите по буква "А".

4. (Нова – ДВ, бр. 43 от 2018 г., в сила от 23.05.2018 г.) Предоставяне на пчелен мед на децата и учениците.

Раздел ІІ. Допълнителни разходи

Д) Информационни материали и награди за децата и материали за обучение на учители и родители 

1. (доп. – ДВ, бр. 18 от 2019 г.) Информационни материали, свързани със схемата: брошури, дипляни, книжки с рецепти, информационни DVD и филми, информационни материали за насърчаване на консумацията на плодове и зеленчуци и/или мляко и млечни продукти – брошури, плакати и други материали, с които училищата подпомагат планирането и изпълнението на мерки за обучение по хранене (оформление, печат, доставка).

2. Наемане на основно оборудване за информационни цели, свързани със схемата – екрани и дъски. 

3. (доп. – ДВ, бр. 18 от 2019 г.) Разходи, свързани с обучението на учители и училищен персонал (готвачи) във връзка с насърчаване консумацията на плодове и зеленчуци и/или мляко и млечни продукти и здравословното хранене, проведено от външни експерти, включващи хонорар и транспортни разходи за лектора. 

4. Малки забавни награди за децата, като несесери, цветни моливи, стикери, кутии за единични плодове и др.

Е) Състезания и игри

1. (доп. – ДВ, бр. 18 от 2019 г.) Информационни материали и награди от буква "Д" за участие в състезания и игри, свързани с плодовете и зеленчуците и/или млякото и млечните продукти. 

Ж) Промотиране и интернет страница

1. Актуализиране и поддържане на интернет страница, свързани с постигане на целите на схемата. 

2. Промотиране на плодове и зеленчуци от съответния регион.

3. Промотиране на други земеделски продукти.

	
Приложение № 7
към чл. 17, ал. 3
(Доп. – ДВ, бр. 18 от 2019 г.)
Съпътстващи мерки, за които не се възстановяват разходите за прилагане

А) (Доп. – ДВ, бр. 18 от 2019 г.) При посещения на стопанства, произвеждащи плодове и/или зеленчуци, стопанства, отглеждащи млекодайни животни, предприятия, произвеждащи млечни продукти (мандри), селскостопански музеи, овощни градини/организации на производители, складове за сортиране и пакетиране на плодове и зеленчуци и пазари

1. Разходи за заплата и допълнително заплащане на учител, като лектор или водач.

2. Подаръци, компенсации или заплати за приемащия домакин, фермер или за шофьора. 

3. Застраховка на децата.

4. Разходи за обяд или закуска.

5. Закупуване на продукти, книги и други във връзка с посещенията, различни от образователните материали.

6. Разходи за фермера или за трето лице, като лектор или водач, освен ако тази дейност е възложена на външен изпълнител.

Б) Създаване и поддържане на градини

1. Поддръжка на зелените площи около училището (тревни площи, цветни лехи).

2. Покупка на моторно градинско оборудване, като косачка, култиватор, напоителни системи. 

3. Покупка на работно облекло и обувки за децата, на работни маси и пейки. 

4. Разходи за учители и родители. 

5. Разходи за ангажиране на разпознаваемо лице (знаменитост). 

В) (Доп. – ДВ, бр. 18 от 2019 г.) Организиране и провеждане на курсове по дегустация и готварство с плодове и зеленчуци и/или мляко и млечни продукти

1. Разходи за обучение за диетолози или специалисти по хранене. 

2. Закупуване на съдове за готвене и прибори за многократна употреба.

Г) Запознаване на децата със земеделието, здравословните хранителни навици и опазването на околната среда

1. (Доп. – ДВ, бр. 18 от 2019 г.) Театрални и други представления, които не се отнасят до или не включват дегустация на плодове и зеленчуци и/или мляко и млечни продукти.

2. Раздаване на плодове и зеленчуци за семействата.

3. Разходи за съпътстващи мерки, които дублират части от учебната програма.

Д) Информационни материали и награди за децата и материали за обучение на учители и родители 

1. Хартия, картон, маркери и други материали за рисуване. 

2. Заплащане за лектор или учител. 

3. Закупуване на сокоизстисквачка или сушилня за плодове. 

4. Организиране на информационни събития за деца, родители и учители.

5. Електронни награди, като електронни плейстейшъни, айподи и др.

Е) Състезания и игри

1. (Доп. – ДВ, бр. 18 от 2019 г.) Игри и състезания (като спортни игри, рисуване), които не са свързани с плодове и зеленчуци и/или мляко и млечни продукти и с целите на схемата, освен когато са придружени от дегустация на продукт.

2. Електронно оборудване, като фотокамери и др.

3. Спортно оборудване за състезания.

4. Разходи за персонал за организиране на състезание и за снимки. 

5. Разходи за участие на разпознаваемо лице (знаменитост).

Ж) Промотиране и интернет страница

1. База данни на експерти и събиране на информация за храните и хранителния състав, сайт за храненето в училище.

2. Медийни кампании за здравословно хранене, конференции по схемата за широката публика.

3. Участия в панаири и изложения. 

4. Изработване на постери и билбордове, изложби и декориране на столова, класни стаи и информационни табла.

5. Разходи за принтиране, разпространение, медии, филмиране и дизайн.